### Beslutning

Forslaget blev på byrådsmødet den 18. august 2021 henvist til Magistraten med henblik på at indgå i budgetdrøftelserne for 2022.

**Budgetforslag fra KF**

Hvad vil vi gerne opnå? Hvorfor stilles forslaget?

Vi oplever stadig et stigende pres på vores unge og særligt efter to år med isolation, restriktioner og nye krav til socialt samvær. Der vil fortsat være brug for et pusterum i de unges hverdag. Depression og ensomhed ved den manglende omgang med venner og studiekammerater, eller det store pres for at kompensere for efterslæbet af undervisningen vil give kvaler for mange. Verdenen er væltet på hovedet flere gange og vil blive det igen ved genåbningen.

Den sociale omgang og de spilleregler vi kendte før, bliver gentænkt. Det kan være svært at navigerer i som ung og finde sin plads igen. Hele familien har været under pres og flere har brug for at komme væk hjemmefra, efter lang tid i tæt samvær med forældre og søskende.

Derfor skal vi sikre tilbuddet om gratis og anonym rådgivning ved Headspace, så de unge har et sted at gå hen, når det bliver svært med studie, venner eller familie. Vi kan risikere at de helt giver op, fordi det føles som en for stor mundfuld at skulle vende tilbage til verdenen. Vi kommer til at have mange omkostninger efter covid-19, men vores unges mentale sundhed bør ikke være en af dem.

Tilbuddet er ikke psykologhjælp, men et frirum, som flere benytter til at føle sig hørt og få lidt mere styr på hverdagen. At bede om hjælp ved lægen eller en klinik kan være svært og uigennemskueligt, men at gå gennem en dør og møde mennesker som bare vil lytte, kan gøre en kæmpe forskel. Hvis man gerne vil mere, så kan de også hjælpe med information om andre tilbud – de har overblik og arbejder sammen med andre organisationer.

Eventuelle input til hvem, hvad, hvordan og hvor mange ressourcer

Flere og flere unge kender nu til [adresse] og siden opstart har de haft 390 samtaler, 221 henvendelser på chat (2020) og 125 unge har fået gavn af tilbuddet. De har haft et overvældende antal henvendelser fra folk, som ønsker at blive frivillige rådgivere og har i alt 92 frivillige tilknyttet tilbuddet.

På trods af den hårde start har dette tilbud alle tegn på en habil udvikling, stor støtte fra borgerne og ikke mindst, en positiv indflydelse på vores by.

Derfor mener Det Konservative Folkeparti at vi bør fortsætte den økonomiske hjælp til Headspace i [adresse], så vi kan sikre et godt tilbud til vores sårbare unge.

### Sagens forløb

18-08-2021 [adresse]
Forslaget blev på byrådsmødet den 18. august 2021 henvist til Magistraten med henblik på at indgå i budgetdrøftelserne for 2022.